นายกรัฐมนตรี ขอบคุณรัฐบาลญี่ปุ่น ที่มอบวัคซีน astrazeneca ให้กับรัฐบาลไทย คาดว่าจะมีการรับมอบช่วงต้นเดือนกรกฎาคมนี้
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรีรับทราบ กรณีที่รัฐบาลไทยจะได้รับมอบวัคซีน astrazeneca จากรัฐบาลญี่ปุ่น ซึ่งมีแผนจะส่งมอบในช่วงต้นเดือนกรกฎาคมนี้ โดยในช่วงบ่ายวันนี้ นายดอน ปรมัตถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ จะลงนาม ในหนังสือแลกเปลี่ยนรับมอบวัคซีน astrazeneca ของรัฐบาลญี่ปุ่น ที่คาดว่าจะได้รับประมาณ 1,050,000 โดส ซึ่งข้อตกลงการรับมอบวัคซีนในครั้งนี้ รัฐบาลไทยจะต้องนำวัคซีนไปใช้เพื่อเสริมสร้างขีดความสามารถด้านสาธารณสุขและการแพทย์ของไทย โดยห้ามใช้เพื่อวัตถุประสงค์ด้านการทหารและรัฐบาลไทยจะเป็นผู้รับผิดชอบค่าใช้จ่ายอื่นๆ ที่เกี่ยวข้องกับการดำเนินการกระจายวัคซีนและจะต้องเปิดเผยข้อมูลวัคซีน โควิด-19 เมื่อได้รับการร้องขอนายกรัฐมนตรี ขอบคุณรัฐบาลญี่ปุ่นสำหรับไมตรีจิตในครั้งนี้ และยืนยันถึงมิตรภาพที่ดีระหว่าง 2 ประเทศที่มีมายาวนาน